
_START_ARTICLE_
Butylhydroxyanisol
_START_SECTION_
Antioxidantegenskaber
_START_PARAGRAPH_
BHA er blevet brugt som antioxidant i fedtstoffer og fedtholdige fødevarer siden 1947, idet stoffet forhindrer fødevarerne i at harskne og udvikle ubehagelige lugte. Den konjugerede aromatiske ring er i stand til at stabilisere frie radikaler ved at binde sig til dem. På denne måde forhindres de frie radikaler i at reagere med fødevarerne.
_START_SECTION_
Sundhedsrisiko
_START_PARAGRAPH_
Ifølge det amerikanske National Institutes of Health menes BHA at være kræftfremkaldende for mennesker. Dette er begrundet i eksperimenter med forsøgsdyr. Rotter og syriske guldhamstere, hvis foder er blevet tilsat store doser BHA, har øget tendens til papillomer og carcinomer i fordøjelseskanalen. Hos mus er der ikke blevet påvist en kræftfremkaldende effekt, og der er endda tegn på, at stoffet beskytter mod andre kræftfremkaldende stoffer._NEWLINE_Det sædvanligvis lave indtag af HBA menes ikke at føre til øget kræftrisiko hos mennesker._NEWLINE_BHA er desuden hormonforstyrrende.